กองทุนอสังหาฯสู้ภัยก่อการร้าย
&nbsp;
17 ส.ค. 2554

ไทยพาณิชย์ชี้กองใหม่ต้นทุนปูด ซื้อประกันเพิ่มกดพรีเมียมหาย
โพสต์ทูเดย์ — “โชติกา” ชี้ตั้งกองทุนอสังหาฯ ใหม่ เหนื่อย ทำประกันก่อการร้ายรายได้หายากขึ้น กระทบค่าพรีเมียมในอนาคต เตือนนักลงทุนทำการบ้านเข้มก่อนลงทุน
นางโชติกา สวนานนท์ กรรมการผู้จัดการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า หลังจากเกิดเหตุการณ์ความรุนแรงทางการเมืองจนถึงขั้นเผาอาคาร อาจทำให้การออกกองทุนรวมอสังหาริมทรัพย์กองใหม่ต้องมีต้นทุนในการทำประกันก่อการร้ายและขาดรายได้ทางธุรกิจเพิ่มขึ้น จึงอยากเตือนนักลงทุนที่จะลงทุนในกองทุนรวมอสังหาริม ทรัพย์ในอนาคตต้องศึกษาให้ดีก่อนตัดสินใจลงทุน
ปัจจุบันสำนักงานคณะกรรมการกำกับหลักทรัพย์และตลาดหลัก ทรัพย์ (ก.ล.ต.) ได้กำหนดให้กองทุนรวมอสังหาริมทรัพย์ ทำเพียงประกันที่ครอบคลุมเพียงความเสี่ยงทั่วไปเท่านั้น ซึ่งหากต้องทำประกันก่อการร้ายเพิ่มอาจทำให้ผู้ลงทุนต้องจ่ายส่วนเพิ่มที่ต้องชดเชยความเสียหายหรือค่าพรีเมียมเพิ่มขึ้นในอนาคต 
“ส่วนตัวกังวลเรื่องนี้ เพราะมีโอกาสต้องจ่ายพรีเมียมมากขึ้นในอนาคต แต่ตอนนี้ยังไม่มีการหารือรายละเอียดกัน ซึ่งส่วนใหญ่น่าจะกระทบกับกองทุนรวมอสังหาฯ ที่มีสินทรัพย์เกี่ยวกับการท่องเที่ยว โรงแรมและห้างสรรพสินค้า แต่กองทุนรวมอสังหาริมทรัพย์ CPNRF รีเทล โกรท (CPNRF) ไม่ได้รับผลกระทบ เพราะไม่มีเซ็นทรัลเวิลด์เป็นสินทรัพย์ มีเพียงเซ็นทรัลปิ่นเกล้า พระราม 2 และ 3” นางโชติกา กล่าว
นอกจากนั้น การลงทุนในกองทุนรวมอสังหาริมทรัพย์มีความเสี่ยง และความแตกต่างจากการลงทุนในตราสารหนี้ตรงที่กองทุนรวมอสังหาริมทรัพย์อาจไม่มีการรับประกันคืนเงินต้นทั้งหมด ที่สำคัญผู้ลงทุนเสมือนเป็นเจ้าของหรือผู้ประกอบการธุรกิจรายหนึ่งด้วย เพียงแต่มีรายได้ของกองทุนรวมอสังหาริมทรัพย์จะนิ่งและมีกระแสเงินสดที่ดีกว่าลงทุนในตลาดทั่วไป ดังนั้น นักลงทุนควรศึกษารายละเอียดของผู้บริหารและรายได้จากค่าเช่าประกอบการลงทุนด้วย
นายสุทธิพงศ์ พัวพันธ์ประเสริฐ รองกรรมการผู้จัดการ กลุ่มธุรกิจกองทุนรวมอสังหาริมทรัพย์ บลจ.บัวหลวง กล่าวว่า บริษัทไม่กังวลเรื่องการทำประกันภัยจลาจล เนื่องจากลูกค้าส่วนใหญ่มีสินทรัพย์เป็นโรงงานและไม่ได้อยู่ในเมือง รวมทั้งมีการกระจายสินทรัพย์ในหลายพื้นที่ จึงอาจไม่จำเป็นต้องทำประกันก่อการร้ายหรือประกันการขาดรายได้ทางธุรกิจ ซึ่งผิดกับกองที่สินทรัพย์เกี่ยวกับการท่องเที่ยว โรงแรมหรืออยู่ในที่เป็นจุดศูนย์กลางของเมือง 
“เชื่อว่าการทำประกันเพิ่มจะมีผลกระทบต่อผลตอบแทนของผู้ถือหน่วย เพราะค่าพรีเมียมจะเพิ่มขึ้นโดยเฉพาะกองทุนอสังหาที่จะออกกองใหม่ โดยปัจจุบันค่าพรีเมียมของความเสี่ยงโดยรวมอยู่ที่ 0.18% ของวงเงินสินทรัพย์ที่ทำประกัน” นายสุทธิพงศ์ กล่าว
บลจ.บัวหลวง บริหารจัดการกองทุนรวมอสังหาริมทรัพย์ไทคอน (TFUND) ซึ่งลงทุนอยู่ในกรรมสิทธิ์และที่ดิน อาคารโรงงานและคลังสินค้าให้เช่า 174 โรงในนิคมอุตสาห กรรม และกองทุนรวมอสังหาริม ทรัพย์ทีพาร์คโลจิสติคส์ (TLOGIS) ลงทุนในกรรมสิทธิ์ที่ดินและคลังสินค้า 2 โครงการในเขตอุตสาห กรรมโลจิสติกส์ ทีพาร์ค วังน้อยและคลังสินค้าในเขตปลอดอากรในโครงการเขตอุตสาหกรรมโลจิสติคส์ ทีพาร์ค บางนา